Achomharc arna thabhairt an 7 Meitheamh 2022 ag Air Canada i gcoinne bhreithiúnas na Cúirte Ginearálta (an Ceathrú Dlísheomra méadaithe) a tugadh an 30 Márta 2022 i gCás T-326/17, Air Canada v an Coimisiún

(Cás C-367/22 P)

(2022/C 303/25)

Teanga an cháis: an Béarla

Páirtithe

Achomharcóir: Air Canada (ionadaithe: T. Soames, avocat, agus I.-Z. Prodromou-Stamoudi, dikigoros)

Páirtí eile sna himeachtaí: an Coimisiún Eorpach

An t-ordú atá á lorg

Iarann an t-achomharcóir ar an gCúirt Ghinearálta:

— an breithiúnais atá faoi achomharc a neamhniú;

— Cinneadh C(2017) 1742 final ón gCoimisiún an 17 Márta 2017 maidir le himeacht de bhun Airteagal 101 CFAE, Airteagal 53 de Chomhaontú LEE agus Airteagal 8 den Chomhaontú idir an Comhphobal Eorpach agus Cónaidhm na hEilvéise maidir le hAeriompar (Cás AT.39258 – Airfreight) (an Cinneadh), a neamhniú, nó, de rogha air sin, ceann ar bith nó breis is ceann de na hAirteagail 1(1)(a), 1(2)(a), 1(3)(a) agus 1(4)(a) a neamhniú;

— Airteagal 3 a neamhniú nó, de rogha air sin, méid an fhíneáil a gearradh ar Air Canada a laghdú go suntasach;

— De rogha air sin, an cás a tharchur ar ais chuig an gCúirt Ghinearálta le haghaidh breithiúnais, i gcomhréir le breithiúnas na Cúirte; agus

— A ordú don Choimisiún costais an achomharcóra arna dtabhú os comhair na Cúirte agus an dá thrian atá fágtha de na costais os comhair na Cúirte Ginearálta, a íoc.

Saincheisteanna dlí agus príomhargóintí

I dtaca leis an achomhairc, maíonn an t-achomharcóir trí shaincheist dlí.

Lena chéad fhoras achomhairc, atá ina dhá chuid, maíonn an t-achomharcóir go ndearna an Chúirt Ghinearálta earráid dlí trína measúnú ar dhlínse an Choimisiúin chun sárú ar Airteagal 101 CFAE agus Airteagal 53 den Chomhaontú LEE ar bhealaí isteach a shainaithint agus pionós a ghearradh dá bharr.

Rinne an Chúirt Ghinearálta earráid follasach dlí trí dhearbhú go raibh Airteagal 101(1) CFAE infheidhme ar iompar a bhaineann le comhordú praghsanna lasmuigh den Aontas bunaithe ar thástáil na n-éifeachtaí cáilithe, ina haonar, gan measúnú a dhéanamh an bhfuil sé mar chuspóir nó éifeacht ag an iompar go gcuirfí srian ar iomaíocht sa mhargadh inmheánach, nó go gcuirfí as a riocht é.

Rinne an Chúirt Ghinearálta earráidí follasacha dlí agus í i mbun athbhreithniú ar an measúnú atá sa Chinneadh i leith éifeachtaí an chomhordaithe i ndáil le seirbhísí lasta ar an mbealach isteach a mhéid a (i) ndearna sí cur i bhfeidhm míchuí, agus bhí sí measctha suas, maidir leis an gcásdlí ábhartha maidir le measúnú éifeachtaí frithiomaíocha a thagann ó sháruithe de réir cuspóra ar dhlí na hiomaíochta i gcomhthéacs dlínse a dhearbhú chun Airteagal 101 CFAE agus Airteagal 53 den Chomhaontú LEE a chur i bhfeidhm; (ii) a dhearbhaigh sí gur chomhlíon an Coimisiún an tástáil um éifeachtaí cáilithe nuair a mhainnigh sé comhlíonadh an oibleagáid a bhí air, chun measúnú ceart nó measúnú ar bith a dhéanamh ar an gcruthúnas fianaise a bhí de dhíth chun dlínse ar bhealaí isteach a chruthú chun an tástáil a shásamh ina chinneadh; (iii) a ndearna sí earráid tríd an dualgas cruthúnais ábhartha a mhalartú agus trí amhras a chaitheamh ar mhainneachtain líomhnaithe Air Canada chun éifeachtaí a dhíchruthú, éifeachtaí nár cruthaíodh fiú leis an gCinneadh; (iv) a chuir sí a cúiseanna féin in ionad chúiseanna an Choimisiúin maidir le cad chuige agus conas a chomhlíontar an tástáil um éifeachtaí cáilithe, mar dhea; (v) a sháraigh sí cearta cosanta Air Canada trí mheasúnú a dhéanamh ar dhlíthiúlacht an Chinnidh de bhun argóintí, léirithe, agus anailís a rinneadh den chéad uair i rith na n-imeachtaí neamhnithe; (vi) a mhíléirigh agus mheasc sí an cásdlí ábhartha maidir leis an sárú leanúnach aonair; agus (vii) a mhainnigh sí athbhreithniú a dhéanamh mar ba chuí ar an measúnú, atá sa Chinneadh, ar éifeachtaí an tsáraithe leanúnaigh nuair a bhreathnaítear air ina iomláine.

Lena dhara foras achomhairc, maíonn an t-achomharcóir go ndearna an Chúirt Ghinearálta earráidí follasacha dlí agus í i mbun measúnaithe ar dhliteanas Air Canada ar bhealaí nár oibrigh sé riamh nó nach raibh sé in ann a oibriú dó riamh de réir an dlí, a mhéid (i) a chuir sí a cúiseanna féin in áit cúiseanna an Choimisiúin agus, tríd an méid sin a dhéanamh, ghlac sí seasamh nach raibh ag teacht le foclaíocht an Chinnidh féin; (ii) a sháraigh sí cearta cosanta Air Canada trí bhrath ar argóintí, léirithe, agus anailís nár cuireadh in iúl riamh do Air Canada le linn an nós imeachta riaracháin; (iii) nár luaigh sí cúiseanna a bhí soiléir agus doshéanta go leor i dtaca leis na conclúidí a bhain sí amach; agus (iv) a bhraith sí ar chásdlí neamhábhartha agus, ina dhiaidh sin féin, nár chuir sí i bhfeidhm é mar ba cheart.

Lena thríú foras achomhairc, maíonn an t-achomharcóir go ndearna an Chúirt Ghinearálta earráidí follasacha dlí toisc nár mheas sí, as a stuaim féin, inniúlacht ama an Choimisiúin chun fíneáil a ghearradh ar Air Canada tar éis dheireadh na tréimhse teorann.